Henrik Frandsen (M), 2023-11-30:
Tak for ordet, hr. formand.
Jeg vil sige lidt i retning af, hvad den tidligere ordfører også sagde, og starte på den her måde: »Der var saa deiligt ude paa Landet; det var Sommer, Kornet stod guult, Havren grøn, Høet var reist i Stakke nede i de grønne Enge, og der gik Storken paa sine lange, røde Been.«
Sådan starter eventyret »Den grimme ælling«.
Det er skrevet af H.C. Andersen i 1843, altså for 180 år siden.
Starten på det eventyr slår en stemning an, så man næsten kan se det dejlige, flotte danske bakkede landskab for sig.
Der var dejligt på landet dengang.
Det er der stadig.
Der er meget, der har ændret sig, men der er stadig dejligt.
Jeg ved det, for jeg bor der selv.
Det har jeg for øvrigt gjort det meste af mit liv.
Jeg har været selvstændig landmand i 35 år, er født og opvokset på en gård og bor stadig væk på landet, og jeg nyder det, og jeg kan klart anbefale alle at flytte ud på landet.
Alle undersøgelser viser, at folk, der bor i landdistrikterne, er mere tilfredse end gennemsnittet.
Folk er glade, og folk er stolte af at bo i landdistrikterne.
Det skyldes mange ting.
Det skyldes ikke mindst, at der generelt er rigtig mange fællesskaber, rigtig meget foreningsliv og rigtig meget samvær – rigtig meget samvær, som vel egentlig bare er samvær, fordi man godt kan lide at være sammen, når man bor på landet.
Faktisk findes der en naturlov, eller også er det bare den måde, det er på, der siger, at jo længere folk bor fra hinanden, jo mere kommer man hinanden ved.
Og ude i landdistrikterne har vi nogle gange meget langt til vores naboer.
Jeg har naboer, der bor 2 km fra, hvor jeg bor i dag, og de bliver stadig væk inviteret med, når vi holder familiefester.
Vi skal selvfølgelig som samfund og som Folketing være med til at understøtte det der, hvor det er nødvendigt ude i landdistrikterne.
Det er vigtigt.
Det kunne være med forhøjet kørselsfradrag, landevejsprincip, kollektiv trafik med mere – selvfølgelig skal vi det.
Men lige meget hvor gerne vi end vil, er der bare andre forhold i landdistrikterne.
Der bliver aldrig de samme muligheder som inde i byerne.
Til gengæld er der andre muligheder, end der er i de større byer.
Det gælder inden for turisme, men også inden for rigtig mange andre områder.
Her er der allerede godt gang i et utal af forskellige initiativer, små som store, når man kommer ud i landdistrikterne.
Ligeledes er der også en meget stor spredning, når man ser på befolkningsudviklingen i landdistrikterne.
Generelt for landdistrikterne gælder der i disse år, at der er en befolkningstilbagegang, men samtidig er der ikke én kommune i Danmark, hvor der ikke er mindst én landsby, der vokser samtidig.
Her tænker jeg naturligvis på hele den grønne omstilling med storproduktion, så det virkelig vil noget, af vedvarende energi, men også på hele omlægningen af det, der skal ske inden for fødevareområdet, og den produktion, der skal være der.
Al omlægning giver også muligheder.
I Moderaterne er vi overbevist om, at der ligger et kæmpe udviklingspotentiale i den grønne omstilling, og vi er allerede godt i gang.
I regeringsgrundlaget er det aftalt, at der skal indføres en CO 2 -afgift på landbrugsproduktion, men samtidig står der også, at det ikke må koste arbejdspladser og det ikke må koste konkurrenceevne.
I den forbindelse vil jeg også gerne opfordre til, at alle partier går positivt ind i arbejdet med at få indført en CO 2 -afgift.
Jo hurtigere vi får indført CO 2 -afgiften, jo bedre for landbruget og jo mere flad bliver indfasningen
Det er det, jeg hører ude fra mine tidligere kollegaer.
Jo bedre tid man får til det, jo bedre kan man også indfase det.
Det er i øvrigt også en opfordring – altså den der med, at alle skal kaste sig ind i arbejdet med at få udformet en CO 2 -afgift, som jeg også deler med Landbrug & Fødevarer.
Gør vi det rigtigt, kan vi også få det gjort på en måde, så vi samtidig sikrer, at der stadig er kæmpe fødevareproduktion i Danmark, for Danmark er et landbrugsland, ligesom vi er så meget andet.
Vi er også i fuld gang på vedvarende energi-området.
I øjeblikket forhandles der om fremtidige energipakker, hvor der lægges op til, at folk, der bor tæt på fremtidige vedvarende energi-anlæg, skal have væsentlig flere penge, end de får i dag, både til naboerne, men også til lokalområderne og til den lokale kommune.